กรุงไทยขาย2กองทุน6เดือนจ่าย3.2-3.6%
บลจ.กรุงไทย ออกกองทุนตราสารหนี้นอก 6 เดือน ชู 3.60%
19 ส.ค. 2554

บลจ.กรุงไทย ออกกองทุนตราสารหนี้นอก 6 เดือน ชู 3.60% 
ลงทุนพันธบัตรรัฐบาลไทย จ่าย 3.20% ต่อปี MFC ส่งสตรักเจอร์โน้ต 5 เดือนขาย
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 14 (KTSUPB14) ระหว่างวันที่ 39 ส.ค. 2554 อายุ 6 เดือน มูลค่าโครงการ 3,000 ล้านบาท เน้นลงทุนในตราสารการเงินระยะสั้นของสถาบันการเงินและบริษัทเอกชนทั้งในและต่างประเทศ คาดผลตอบแทนประมาณ 3.60% ต่อปี โดยเงินลงทุนในตราสารหนี้ต่างประเทศจะป้องกันความเสี่ยงจากอัตราแลกเปลี่ยนทั้งจำนวน
สำหรับตราสารต่างประเทศจะเป็นเงินฝากสกุล AED ของสถาบันการเงินในสหรัฐอาหรับเอมิเรตส์ เช่น Union National Bank ตราสารหนี้ระยะสั้นที่ออกโดย ICBC Asia สกุล USD Euro Certificate of Deposit ออกโดย China Construction Bank สกุลเหรียญสหรัฐประมาณ 68% ของมูลค่าทรัพย์สินสุทธิของกองทุน ส่วนที่เหลือลงทุนในเงินฝากหรือตั๋วแลกเงินของธนาคารพาณิชย์และบริษัทเอกชนในประเทศ 
กองทุนนี้เหมาะกับผู้ลงทุนที่ต้องการลงทุนในตราสารหนี้ระยะสั้น ซึ่งตราสารที่ลงทุนจะให้ส่วนต่างผลตอบแทนที่ค่อนข้างจูงใจเมื่อเทียบกับการลงทุนเฉพาะพันธบัตรรัฐบาลไทยหรือเงินฝากอายุเท่ากัน
นอกจากนี้ บริษัทได้เพิ่มทางเลือกสำหรับผู้ที่ต้องการลงทุนตราสารหนี้ในประเทศ โดยบริษัทอยู่ในระหว่างเปิดจำหน่ายกองทุนเปิดกรุงไทยประจำ 6 เดือน คุ้มครองเงินต้น 5 (KTFIX6M5) ถึงวันที่ 5 ส.ค. 2554 ลงทุนในพันธบัตรภาครัฐในประเทศ 100% ผลตอบแทนประมาณ 3.20% ต่อปี
น.ส.ประภา ปูรณโชติ กรรมการผู้จัดการ บลจ.เอ็มเอฟซี กล่าวว่า เอ็มเอฟซีเปิดขายกองทุนเปิดเอ็มเอฟซี สเปเชียล โน้ต 5 เดือน (MSN 5M) ตั้งแต่วันนี้ถึงวันที่ 4 ส.ค.นี้ มูลค่าโครงการ 2,000 ล้านบาท อายุประมาณ 5 เดือน 
กองทุน MSN 5M เป็นกองทุนรวมผสมที่ไม่ลงทุนในตราสารทุน แต่จะลงทุนในตราสารหนี้ที่ออกโดยรัฐวิสาหกิจ นิติบุคคลเฉพาะ ธนาคารพาณิชย์ ธนาคารต่างประเทศหรือตราสารหนี้ที่ได้รับการจัดอันดับความน่าเชื่อถือ และตราสารหนี้ที่มีการจ่ายผลตอบแทนอ้างอิงกับตัวแปรที่เป็น Credit Linked Note ของสถาบันการเงินที่เสนอขายทั้งในและต่างประเทศ โดยกองทุนมีการป้องกันความเสี่ยงจากอัตราแลกเปลี่ยนเต็มจำนวน
“ผู้สนใจลงทุนในตราสารหนี้และยอมรับความเสี่ยงได้ในระดับปานกลางค่อนข้างสูง สามารถลงทุนขั้นต่ำได้ตั้งแต่ 1 หมื่นบาท”